Paġna F'konformità mal-Artikolu 8 tad-Direttiva 2002/21/KE, il-Linji Gwida SMP għandhom l-għan li jikkontribwixxu għall-iżvilupp tas-suq intern fis-settur tal-komunikazzjonijiet elettroniċi billi, fost l-oħrajn, jiżviluppaw prattika regolatorja konsistenti u applikazzjoni konsistenti tal-Qafas. Il-Linji Gwida SMP ma jirrestrinġu bl-ebda mod id-drittijiet mogħtija lill-individwi jew lill-impriżi mil-liġi tal-Unjoni. Dawn huma mingħajr preġudizzju għall-applikazzjoni tal-liġi tal-Unjoni b'mod ġenerali, u tar-regoli tal-kompetizzjoni b'mod aktar speċifiku, u għall-interpretazzjoni tagħhom mill-Qorti tal-Ġustizzja tal-Unjoni Ewropea. Il-Linji Gwida SMP ma jippreġudikaw l-ebda azzjoni li l-Kummissjoni tista' tieħu jew kwalunkwe gwida li l-Kummissjoni tista' toħroġ fil-ġejjieni fir-rigward tal-applikazzjoni tal-liġi dwar il-kompetizzjoni tal-UE. Il-Kummissjoni se tissostitwixxi l-Linji Gwida SMP, kull meta jkun xieraq, filwaqt li tqis il-ġurisprudenza li qed tevolvi tal-Qorti tal-Ġustizzja tal-Unjoni Ewropea, il-ħsieb ekonomiku u l-esperjenza reali tas-suq bl-għan li tiżgura li dawn jibqgħu xierqa fi swieq li jiżviluppaw b'mod rapidu. Dawn il-Linji Gwida SMP jindirizzaw b'mod speċifiku l-kwistjonijiet li jirrigwardaw id-definizzjoni tas-suq kif ukoll SMP unika u kollettiva. Il-Linji Gwida SMP ma jittrattawx il-koordinazzjoni fil-kuntest ta' prattiki miftiehma skont l-Artikolu 101(1) tat-Trattat dwar il-Funzjonament tal-Unjoni Ewropea (it-Trattat). Dawn lanqas ma jindirizzaw strutturi tas-suq b'għadd limitat ta' atturi tas-suq meta l-kriterji ta' dominanza konġunta, kif applikati mill-Qorti tal-Ġustizzja tal-Unjoni Ewropea, ma jiġux issodisfati. Skont l-Artikolu 8 tad-Direttiva 2002/21/KE, l-ARN għandhom jiżguraw li fit-twettiq tal-kompiti regolatorji skont il-Qafas, dawn jieħdu l-miżuri raġonevoli kollha mmirati lejn l-ilħuq tal-objettivi regolatorji li huma inklużi fih, fost l-oħrajn, il-promozzjoni ta' investiment effiċjenti f'infrastrutturi ġodda u mtejba u aċċess effiċjenti għalihom. Meta jeżaminaw kwistjonijiet simili f'ċirkostanzi simili u bl-istess objettivi ġenerali, l-ARN u l-awtoritajiet tal-kompetizzjoni jenħtieġ li, fil-prinċipju, jaslu għal konklużjonijiet simili. Madankollu, minħabba d-differenzi fil-kamp ta' applikazzjoni u l-objettivi tal-intervent tagħhom, u b'mod partikolari l-fokus u ċ-ċirkostanzi distinti tal-valutazzjoni tal-ARN kif stipulat hawn taħt, is-swieq iddefiniti għall-finijiet tal-liġi dwar il-kompetizzjoni tal-UE u dawk iddefiniti għall-finijiet ta' regolament speċifiku għas-settur jistgħu ma jkunux dejjem identiċi. Fit-twettiq ta' analiżi tas-suq skont l-Artikolu 16 tad-Direttiva 2002/21/KE, l-ARN se jwettqu evalwazzjoni li tħares 'il quddiem u strutturali tas-suq rilevanti matul il-perjodu rilevanti. Jekk is-suq(swieq) tal-konsumaturi sottostanti huwa(huma) prospettivament kompetittiv(i) skont l-Approċċ Greenfield Modifikat, jenħtieġ li l-ARN tikkonkludi li r-regolamentazzjoni ma għadhiex meħtieġa fil-livell tal-operaturi. Jenħtieġ li l-ARN iqisu d-dejta preċedenti u attwali fl-analiżi tagħhom meta tali dejta tkun rilevanti għall-iżviluppi f'dak is-suq matul il-perjodu tar-rieżami li jmiss. F'dan ir-rigward, jeħtieġ li jiġi ssottolinjat li kwalunkwe evidenza disponibbli faċilment ta' prattika preċedenti ma tissuġġerixxix awtomatikament li x'aktarx din il-prattika se tkompli matul il-perjodu ta' rieżami li jmiss. Madankollu, il-prattika preċedenti hija rilevanti jekk il-karatteristiċi tas-suq ma jkunux inbidlu b'mod apprezzabbli jew huwa improbabbli li jagħmlu dan matul il-perjodu ta' rieżami li jmiss. Minn dan li ssemma hawn fuq jirriżulta li fl-analiżi tas-suq, jenħtieġ li jiġu riflessi kemm kunsiderazzjonijiet statiċi kif ukoll dinamiċi mill-ARN, bl-għan li jiġi(u) indirizzat(i) falliment(i) tas-suq identifikat(i) fil-livell tal-konsumaturi billi jiġu imposti obbligi regolatorji tal-operaturi xierqa, li jenħtieġ li, fost l-oħrajn, jippromwovu l-kompetizzjoni u jikkontribwixxu għall-iżvilupp tas-suq intern. Dawn l-obbligi jenħtieġ li jkunu bbażati fuq prinċipji regolatorji stabbiliti fl-Artikolu 8 tad-Direttiva 2002/21/KE, bħall-promozzjoni tal-prevedibbiltà regolatorja, investiment u innovazzjoni effiċjenti u kompetizzjoni bbażata fuq l-infrastruttura. Bħala l-punt tat-tluq, jenħtieġ li l-ewwel l-ARN tidentifika servizz jew prodott tal-komunikazzjonijiet elettroniċi li huwa offrut f'żona ġeografika partikolari u li jista' jkun soġġett għall-impożizzjoni ta' obbligi regolatorji. Sussegwentement, l-ARN tista' żżid prodotti jew oqsma addizzjonali skont jekk il-kompetizzjoni minn dawn tillimitax il-prezz tal-prodott jew is-servizz ewlieni inkwistjoni. Peress li żieda relattiva fil-prezz ta' sett ta' prodotti x'aktarx twassal lil xi konsumaturi biex jaqilbu għal servizzi jew prodotti alternattivi li jirriżultaw f'telf tal-bejgħ, il-kwistjoni ewlenija tirrigwarda d-determinazzjoni ta' jekk il-bejgħ mitluf mill-operaturi jkunx biżżejjed biex jikkumpensa għaż-żieda fil-profitti tagħhom, li jirriżultaw wara ż-żieda fil-prezz. Il-valutazzjoni tas-sostituzzjoni min-naħa tad-domanda u min-naħa tal-provvista tipprovdi mod li bih jitkejjel it-"telf kritiku" tal-bejgħ (li jagħmel li żieda relattiva fil-prezz ma trendix profitt) u konsegwentement mod li bih jiġi ddeterminat il-kamp ta' applikazzjoni tas-suq rilevanti. Għalhekk, jenħtieġ li l-ARN tapplika dan it-test sal-punt fejn jista' jiġi stabbilit li żieda relattiva fil-prezz fi ħdan is-swieq ġeografiċi u tal-prodotti ddefiniti se trendi profitt, jiġifieri mhux se tikkawża aktar telf kritiku ta' bejgħ għal sostituti disponibbli faċilment jew għal fornituri li jinsabu f'żoni oħra. Għalkemm l-użu aħħari ta' prodott jew servizz huwa marbut mill-qrib mal-karatterisitiċi fiżiċi tiegħu, jistgħu jintużaw tipi differenti ta' prodotti jew servizzi sabiex jintlaħaq l-istess għan. Jista' jkun li s-sostitwibbiltà tal-prodott bejn servizzi differenti tirriżulta minn żieda fil-konverġenza ta' diversi teknoloġiji, li ta' spiss tippermetti lill-operaturi joffru pakketti ta' prodotti tal-konsumaturi simili. L-użu ta' sistemi ta' trażmissjoni diġitali, pereżempju, jista' jwassal għal similaritajiet fil-prestazzjoni u fil-karatteristiċi ta' servizzi tan-netwerk ibbażati fuq teknoloġiji distinti. Għalhekk, flimkien mal-kunsiderazzjoni tal-prodotti jew servizzi li l-karatteristiċi oġġettivi, il-prezzijiet u l-użu tagħhom jagħmilhom interkambjabbli b'mod suffiċjenti, jenħtieġ li l-ARN jeżaminaw ukoll, fejn meħtieġ, il-kundizzjonijiet prevalenti tad-domanda u, fejn xieraq, is-sostituzzjoni min-naħa tal-provvista billi japplikaw test monopolistiku ipotetiku jew SSNIP sabiex ilestu l-analiżi tagħhom tad-definizzjoni tas-suq. Sostituzzjoni min-naħa tad-domanda tagħmilha possibbli għall-ARN biex jiddeterminaw il-prodotti jew il-firxa ta' prodotti sostitwibbli li l-klijenti jistgħu faċilment jaqilbu għalihom b'rispons għal żieda żgħira iżda sinifikanti fil-prezz u għal żieda relattiva mhux tranżitorja fil-prezz. Fid-determinazzjoni tal-eżistenza ta' sostitwibbiltà min-naħa tad-domanda, jenħtieġ li l-ARN jużaw kwalunkwe evidenza ta' imġiba preċedenti tal-konsumaturi kif ukoll jivvalutaw ir-rispons probabbli tal-klijenti u l-fornituri għal tali żieda fil-prezz tas-servizz inkiwstjoni. Il-possibbiltà għall-klijenti li jissostitwixxu prodott jew servizz ma' ieħor minħabba żieda żgħira iżda sinifikanti u żieda relattiva mhux tranżitorja fil-prezz tista', madankollu, tiġi mxekkla minn, fost l-oħrajn, kostijiet tal-bidla sinifikanti. Il-klijenti li investew f'teknoloġija speċifika jew għamlu kwalunkwe investiment ieħor meħtieġ sabiex jirċievu servizz jew jużaw prodott jistgħu ma jkunux lesti li jġarrbu kwalunkwe kost addizzjonali involut fil-bidla għal servizz jew prodott sostitwibbli b'mod ieħor jew jistgħu jqisu l-kostijiet tal-bidla għoljin wisq. Fuq l-istess linja, il-klijenti ta' fornituri eżistenti jistgħu jinżammu permezz ta' kuntratti fit-tul. Għaldaqstant, f'sitwazzjoni fejn il-klijenti jaffaċċjaw kostijiet tal-bidla sinifikanti sabiex jissostitwixxu l-prodott A għall-prodott B, dawn iż-żewġ prodotti jistgħu ma jappartjenux għall-istess suq rilevanti. Fil-valutazzjoni tal-kamp ta' applikazzjoni għas-sostituzzjoni min-naħa tal-provvista, l-ARN jistgħu jqisu wkoll il-probabbiltà li l-impriżi li ma jkunux attivi attwalment fis-suq tal-prodott rilevanti jistgħu jiddeċiedu li jidħlu fis-suq, f'perjodu qasir ta' żmien, wara żieda żgħira iżda sinifikanti u mhux tranżitorja relattiva fil-prezz. Il-perjodu ta' żmien preċiż li għandu jintuża sabiex jiġu vvalutati r-reazzjonijiet probabbli ta' fornituri oħrajn fir-rigward ta' żieda relattiva fil-prezz se jiddependi b'mod inevitabbli fuq il-karatteristiċi ta' kull suq u jenħtieġ li jiġi deċiż fuq bażi ta' każ b'każ. F'ċirkostanzi fejn il-kostijiet globali tal-bidla tal-produzzjoni għall-prodott inkwistjoni jkunu relattivament negliġibbli, il-prodott jista' jiġi inkluż fid-definizzjoni tas-suq tal-prodott. L-ARN se jkollhom bżonn jiddeterminaw jekk fornitur partikolari jużax jew jibdilx effettivament l-assi produttivi tiegħu biex jipproduċi l-prodott rilevanti jew joffri s-servizz rilevanti (pereżempju, jekk il-kapaċità tagħhom hijiex impenjata skont ftehimiet tal-provvista fit-tul, eċċ.). Jenħtieġ li jitqies ukoll kwalunkwe rekwiżit eżistenti legali jew rekwiżit regolatorju ieħor li jista' jxekkel id-dħul effiċjenti fil-ħin fis-suq rilevanti u bħala riżultat jiskoraġġixxi sostituzzjoni min-naħa tal-provvista. Meta l-prezzijiet għal ġenerazzjonijiet preċedenti jew attwali ta' teknoloġiji jkunu jistgħu jillimitaw il-prezzijiet għall-ġenerazzjonijiet futuri, x'aktarx tkun teżisti katina ta' sostituzzjoni, li tiġġustifika r-raggruppament tal-ġenerazzjonijiet kollha ta' teknoloġiji fl-istess suq tal-prodott rilevanti. Peress li normalment tali restrizzjonijiet tal-prezz se jkunu jistgħu jiġi osservati għal ġenerazzjonijiet differenti ta' teknoloġiji, ġeneralment dawn jitqiesu li jkunu fl-istess suq. Wara li l-maġġoranza tal-klijenti jkunu qalbu għal infrastruttura b'livell ogħla ta' prestazzjoni, jista' jkun li t-teknoloġija l-antika tibqa' tintuża minn grupp ta' utenti. F'dan il-każ, jenħtieġ li l-ARN jieħdu approċċ regolatorju li ma jirrepetix iċ-ċiklu tal-kaptività billi jiddefinixxi swieq magħluqin limitati. Ladarba jiġi identifikat is-suq tal-prodott rilevanti, il-pass li jmiss huwa li tiġi ddefinita d-dimensjoni ġeografika tiegħu. ARN tista' tivvaluta kif xieraq il-kundizzjonijiet kompetittivi tas-suq biss meta tiġi identifikata d-dimensjoni ġeografika tas-suq tal-prodott jew tas-servizz. Il-proċess tad-delineazzjoni tas-swieq ġeografiċi jsegwi l-istess prinċipji bħal dawk diskussi fit-taqsima ta' hawn fuq fir-rigward tal-valutazzjoni tas-sostituzzjoni min-naħa tad-domanda u min-naħa tal-provvista b'rispons għal żieda relattiva fil-prezz. SMP unika tinsab abbażi ta' għadd ta' kriterji, li l-valutazzjoni tagħhom, fid-dawl tar-rekwiżiti speċifikati fl-Artikolu 16 tad-Direttiva 2002/21/KE kif imsemmi fil-paragrafu 13 ta' dawn il-Linji Gwida, hija stabbilita hawn taħt. l-ostakoli għad-dħul; l-ostakoli għall-espansjoni; id-daqs assolut u relattiv tal-impriża, il-kontroll tal-infrastruttura li ma tiġix duplikata faċilment, vantaġġi jew superjorità teknoloġiċi u kummerċjali, nuqqas ta' setgħa kompensatorja tax-xerrej jew setgħa kompensatorja tax-xerrej baxxa, aċċess faċli jew privileġġat għas-swieq kapitali/riżorsi finanzjarji, diversifikazzjoni tal-prodott/tas-servizzi (pereżempju, prodotti jew servizzi raggruppati), ekonomiji ta' skala, ekonomiji ta' firxa, integrazzjoni vertikali; netwerk ta' distribuzzjoni u bejgħ żviluppata ħafna; konklużjoni ta' ftehimiet ta' aċċess fit-tul u sostenibbli; nuqqas ta' kompetizzjoni potenzjali. Jekk jittieħdu separatament, il-kriterji ta' hawn fuq mhux neċessarjament jistgħu jiddeterminaw sejba ta' SMP. Sejba bħal din trid tkun ibbażata fuq kombinazzjoni ta' fatturi. Għalhekk, jenħtieġ li l-ARN iqisu l-probabbiltà li l-impriżi li bħalissa mhumiex attivi fis-suq tal-prodotti rilevanti jistgħu fit-terminu medju jiddeċiedu li jidħlu fis-suq. L-impriżi li, f'każ ta' żieda fil-prezz, ikunu f'pożizzjoni li jibdlu jew jespandu il-linja ta' produzzjoni/servizzi tagħhom u jidħlu fis-suq jenħtieġ li jiġu ttrattati mill-ARN bħala parteċipanti potenzjali fis-suq anke jekk bħalissa dawn ma jipproduċux il-prodott rilevanti jew joffru is-servizz rilevanti. Jenħtieġ li l-ARN iqisu wkoll bir-reqqa l-ekonomiji ta' skala u ta' firxa, l-effetti tan-netwerk, l-importanza tal-aċċess għal riżorsi skarsi u l-kostijiet mitlufa marbuta mal-introduzzjoni tan-netwerk. L-ewwel nett, kull membru tal-oligopolju dominanti jeħtieġ li jkollu l-kapaċità li jkun jaf kif qegħdin jaġixxu l-membri l-oħrajn sabiex jimmonitorja jekk dawn humiex qegħdin jadottaw politika komuni. Mhuwiex biżżejjed għal kull membru tal-oligopolju dominanti li jkun konxju tal-fatt li l-imġiba interdipendenti fis-suq hija ta' profitt għal kollha kemm huma iżda kull membru jeħtieġ li jkollu wkoll il-mezzi biex ikun jaf jekk l-operaturi l-oħrajn humiex qegħdin jadottaw l-istess strateġija u jekk humiex qegħdin iżommuha. Għalhekk, irid ikun hemm biżżejjed trasparenza fis-suq għall-membri kollha tal-oligopolju dominanti biex ikunu konxji b'mod preċiż biżżejjed u malajr, tal-mod li bih qiegħda tevolvi l-imġiba fis-suq tal-membri l-oħrajn; It-tieni nett, is-sitwazzjoni ta' koordinazzjoni taċita trid tkun sostenibbli maż-żmien, jiġifieri jrid ikun hemm inċentiv biex ħadd ma jmur kontra l-politika komuni fis-suq. Huwa biss meta l-membri kollha tal-oligopolju dominanti jżommu l-imġiba parallela li kulħadd ikun jista' jibbenefika. Għalhekk, il-kunċett ta' ritaljazzjoni fir-rigward ta' imġiba li tmur kontra l-politika komuni huwa inerenti f'din il-kundizzjoni. Sabiex sitwazzjoni ta' dominanza kollettiva tkun vijabbli, irid ikun hemm deterrenti xierqa biex jiżguraw li jkun hemm inċentiv fit-tul biex ħadd ma jmur kontra l-politika komuni fis-suq, li jifisser li kull membru tal-oligopolju dominanti jeħtieġ li jkun konxju li azzjoni kompetittiva ħafna min-naħa tiegħu mfassla biex iżżid is-sehem tiegħu mis-suq tipprovdi azzjonijiet identiċi minn oħrajn, u b'hekk ma jikseb l-ebda benefiċċju mill-inizjattiva tiegħu; It-tielet nett, sabiex tiġi ppruvata l-eżistenza ta' pożizzjoni dominanti għall-istandard legali meħtieġ, irid jiġi stabbilit ukoll li reazzjoni prevedibbli ta' kompetituri attwali u futuri, kif ukoll ta' klijenti, ma tipperikolax ir-riżultati mistennija mill-politika komuni. Fehim komuni dwar imġiba kkoordinata huwa ġeneralment aktar faċli f'ambjenti ekonomiċi inqas kumplessi u aktar stabbli. Peress li ġeneralment, il-koordinazzjoni hija aktar sempliċi fost inqas operaturi, jidher li jkun rilevanti b'mod partikolari li jiġi eżaminat l-għadd ta' parteċipanti fis-suq. Barra minn hekk, jista' jkun aktar faċli li jintlaħaq fehim komuni dwar it-termini tal-koordinazzjoni jekk tkun tista' tiġi osservata simetrija relattiva, speċjalment f'termini ta' strutturi tal-kostijiet, l-ishma mis-suq, il-livelli tal-kapaċità inklużi l-kopertura, il-livelli ta' integrazzjoni vertikali u l-kapaċità li jiġu replikati l-pakketti. It-tip ta' evidenza li hija disponibbli għall-ARN fi swieq li huma regolati fiż-żmien tal-analiżi se tkun sostanzjalment differenti mill-evidenza li hija disponibbli fi swieq li mhumiex regolati. Madankollu, l-ARN xorta jistgħu jkunu kapaċi jipprovdu evidenza dwar l-istruttura u l-imġiba fis-suq, pereżempju f'każijiet fejn ir-regolamentazzjoni fis-seħħ tista' ma tkunx irrimedjat bis-sħiħ il-fallimenti tas-swieq osservati. Dan ma jfissirx li l-istandard tal-prova jenħtieġ li jkun aktar baxx, jew li l-mekkaniżmu ta' koordinazzjoni taċita li huwa ipotizzat jenħtieġ li jkun differenti. L-analiżi ta' SMP konġunta għandha tqis l-ispeċifiċitajiet tas-settur tal-komunikazzjonijiet elettroniċi, b'mod partikolari l-fatt li minħabba r-rabtiet li tipikament jeżistu bejn is-swieq tal-operaturi u tal-konsumaturi, il-mekkaniżmu ekonomiku ta' kollużjoni taċita mhuwiex limitat għal-livell tal-operaturi iżda jenħtieġ li jiġi vvalutat billi titqies l-interazzjoni taż-żewġ livelli. F'dan ir-rigward, il-punt(i) fokali jista'(jistgħu) jiġi(u) identifikat(i) jew fil-livell tal-konsumaturi jew tal-operaturi u r-ritaljazzjoni tista' sseħħ fi ħdan is-suq(swieq) tal-operaturi u s-suq(swieq) downstream tal-konsumaturi konnessi funzjonalment kif ukoll swieq tal-konsumaturi relatati, jew anke barra minn dawk is-swieq jekk l-oligopolisti jkunu preżenti hemmhekk u jinteraġixxu hemmhekk. Abbażi tal-gwida stabbilita fil-paragrafi 72, 73 u 77, punt ta' tluq għas-sejba ta' SMP konġunta huwa l-istabbiliment ta' politika komuni skont liema għandha tiġi allinjata l-imġiba fil-ġejjieni. Meta jiġi eżaminat jekk suq huwiex trasparenti biżżejjed biex jippermetti koordinazzjoni taċita, jenħtieġ li jiġi eżaminat jekk l-operaturi tas-suq għandhomx inċentiv b'saħħtu li jikkonverġu għal riżultat tas-suq koordinat, identifikabbli u jastjenu milli jiddependu fuq imġiba kompetittiva. Dan huwa l-każ fejn il-benefiċċji fit-tul ta' imġiba antikompetittiva jisbqu kwalunkwe profitt fuq terminu qasir minn imġiba kompetittiva. Kif ġie spjegat fil-paragrafu 78, l-implimentazzjoni u ż-żamma ta' koordinazzjoni taċita huma faċilitati minn ċerti karatteristiċi tas-suq li jistgħu jwasslu biex suq partikolari jkun aktar suxxettibbli għal koordinazzjoni. Meta imġiba preċedenti tista' tikkonferma l-valutazzjoni li tħares 'il quddiem tal-ARN ta' dinamiċi tas-suq probabbli fil-perjodu ta' rieżami li jmiss, jenħtieġ li l-ARN ikunu konxji tal-fatt li anke fil-preżenza ta' regolamentazzjoni, is-sempliċi impożizzjoni ta' prodotti ta' aċċess għall-operaturi kkontrollati mill-prezzijiet tista' ma tkunx spjegazzjoni suffiċjenti ta' allinjament tal-prezzijiet osservat tul perjodu twil fil-livell tal-konsumaturi. Tali allinjament, fin-nuqqas ta' spjegazzjoni raġonevoli alternattiva, jista' jkun sinjal ta' imġiba kollużiva taċita, jekk ikunu preżenti fatturi oħrajn tipiċi għal pożizzjoni dominanti kollettiva. Spjegazzjonijiet raġonevoli alternattivi, minbarra l-obbligi regolatorji għall-iffissar tal-livelli tal-prezzijiet, jistgħu jkunu, pereżempju, ta' natura ekonomika, jekk il-livelli tal-prezzijiet ikunu jistgħu jiġu ġġustifikati fid-dawl ta' strutturi tal-kostijiet f'suq kompetittiv. Sabiex il-politika komuni ssir sostenibbli maż-żmien, irid ikun hemm inċentiv għal kull membru tal-oligopolju biex ma jmurx kontra t-termini ta' koordinazzjoni. Dan jirriżulta mill-fatt li l-membri tal-oligopolju dominanti jistgħu jibbenefikaw biss jekk dawn kollha jżommu l-imġiba parallela. L-eżistenza ta' theddida kredibbli ta' ritaljazzjoni, li tiskoraġġixxi d-devjazzjoni, hija rekwiżit meħtieġ sabiex jiġi żgurat li l-mekkaniżmu tal-koordinazzjoni jibqa' kredibbli maż-żmien. Il-kredibbiltà ta' theddida ta' sanzjoni (mekkaniżmu) u/jew l-eżerċizzju tagħha hija meqjusa mill-ARN fl-analiżi ta' każ b'każ. Il-valutazzjoni ta' fatturi kompensatorji għat-teorija ta' kollużjoni taċita tinkludi kunsiderazzjonijiet ekonomiċi fir-rigward ta' jekk l-operaturi preżenti attwalment fis-suq barra mill-oligopolju li tiftiehem b'mod taċitu jaġixxux bħala kompetitur(i) marġinali jew għandhomx il-potenzjal li jsiru operatur(i) li jaġixxi(u) għal rasu(rashom), jew jekk il-klijenti għandhomx biżżejjed saħħa tax-xerrej kompensatorja biex jipperikolaw il-mekkaniżmu kollużiv. Fir-rigward tal-klijenti, il-konsumaturi fi swieq tal-massa x'aktarx ma jkunux jistgħu jeżerċitaw b'mod individwali saħħa tax-xerrej sinifikanti. Min-naħa l-oħra, xi utenti aħħarin tan-negozju li jixtru prodotti ta' livell kummerċjali jew prodotti mfassla apposta jistgħu jeżerċitaw saħħa tax-xerrej kompensatorja u r-reazzjoni potenzjali tagħhom jenħtieġ li tiġi analizzata, jekk xieraq, fis-suq speċifiku. Din il-Komunikazzjoni hija indirizzata lill-Istati Membri. fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/homepage.html?locale=mt) fid-dokument li jġib in-numru 32018M8824. Il-EUR-Lex hu l-aċċess fuq l-internet għal-liġi Ewropea. fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/homepage.html?locale=mt) fid-dokument li jġib in-numru 32018M8805. Il-EUR-Lex hu l-aċċess fuq l-internet għal-liġi Ewropea. It-talba għal rieżami tressqet mill-Interpipe Group ("l-applikant"), grupp produttur esportatur mill-Ukrajna ("il-pajjiż ikkonċernat"). Ir-rieżami interim parzjali għandu kamp ta' applikazzjoni limitat għall-eżami tad-dumping sa fejn għandu x'jaqsam l-applikant. It-talba skont l-Artikolu 11(3) hija bbażata fuq biżżejjed evidenza, ipprovduta mill-applikant, li, safejn għandu x'jaqsam l-applikant, iċ-ċirkustanzi li fuqhom ġew imposti l-miżuri eżistenti nbidlu u li dawn il-bidliet huma ta' natura dejjiema. L-applikant jallega li l-istruttura tal-produzzjoni tiegħu nbidlet. Interpipe waqqfet impjant ġdid li jipproduċi billetti tal-azzar, il-materja prima prinċipali użata fil-produzzjoni tal-prodott ikkonċernat. Għalhekk l-applikant issa huwa grupp vertikalment integrat għall-produzzjoni u l-bejgħ tal-prodott ikkonċernat, b'ottimizzazzjonijiet sinifikanti tal-proċess ta' manifattura u l-kostijiet tiegħu. Dan l-impjant li għadu kemm inbena ppermetta wkoll it-twessigħ tal-portafoll ta' gradi tal-azzar u l-firxa korrispondenti ta' tipi ta' prodotti. Huwa ppermetta lill-applikant sabiex jibda jipproduċi prodotti ta' kwalità għolja bħal pajpijiet tal-linja u pajpijiet għall-industrija b'valur miżjud ogħla. It-tkabbir tal-firxa tal-prodott jimplika bidla importanti fil-kwalità ta' tipi ta' prodotti manifatturati u esportati mill-grupp meta mqabbla mal-aħħar stħarriġ. L-applikant ipprovda evidenza biżżejjed evidenza li turi li, safejn għandu x'jaqsam il-grupp produttur esportatur, l-impożizzjoni kontinwa tal-miżuri fil-livell attwali tagħhom ma għadhiex meħtieġa biex tpatti għall-ħsara tad-dumping. B'mod partikolari l-applikant jallega li l-bidliet sinifikanti fl-organizzazzjoni tal-produzzjoni u fil-firxa ta' prodotti tiegħu kellhom impatt dirett kemm fis-suq intern kif ukoll fis-swieq tal-esportazzjoni. Tqabbil tal-valur normali tal-applikant u l-prezzijiet tal-esportazzjoni tiegħu lejn l-Unjoni jindika li l-marġni ta' dumping jidher li huwa aktar baxx mil-livell attwali tal-miżuri. Għalhekk, l-impożizzjoni kontinwa tal-miżuri fil-livell eżistenti, li kienet ibbażata fuq il-livell ta' dumping stabbilit qabel, tidher li ma għadhiex meħtieġa biex tibbilanċja d-dumping. Wara li ddeterminat, wara li infurmat lill-Istati Membri li hemm biżżejjed evidenza sabiex ikun iġġustifikat il-bidu ta' rieżami interim parzjali limitat għall-eżami tad-dumping, il-Kummissjoni b'dan qed tagħti bidu għal rieżami skont l-Artikolu 11(3) tar-Regolament bażiku. L-investigazzjoni tivvaluta wkoll il-ħtieġa għat-tkomplija, it-tneħħija jew l-emendar tal-miżuri eżistenti fir-rigward tal-applikant. Informazzjoni mibgħuta lill-Kummissjoni għall-fini tal-investigazzjonijiet għad-difiża tal-kummerċ għandha tkun ħielsa mid-drittijiet tal-awtur. Il-partijiet interessati, qabel ma jippreżentaw lill-Kummissjoni informazzjoni u/jew dejta soġġetta għad-drittijiet tal-awtur ta' terzi persuni, iridu jitolbu permess speċifiku lid-detentur tad-drittijiet li jippermetti b'mod espliċitu a) li l-Kummissjoni tuża l-informazzjoni u d-dejta għall-iskop ta' dan il-proċediment tad-difiża tal-kummerċ u b) li tipprovdi l-informazzjoni u/jew id-dejta lill-partijiet interessati f'din l-investigazzjoni f'għamla li tippermettilhom li jeżerċitaw id-dritt tad-difiża tagħhom. Is-sottomissjonijiet kollha bil-miktub, inkluża l-informazzjoni mitluba f'dan l-Avviż, il-kwestjonarji mimlija u l-korrispondenza pprovduta mill-partijiet interessati li għaliha jintalab trattament kunfidenzjali jkunu mmarkati bħala "Ristrett" (Limited). Il-partijiet li jippreżentaw informazzjoni matul din l-investigazzjoni huma mistiedna jagħtu raġuni għat-talba tagħhom għal trattament kunfidenzjali Il-partijiet li jipprovdu informazzjoni "Limited" huma mitluba li jagħtu sommarji mhux kunfidenzjali skont l-Artikolu 19(2) tar-Regolament bażiku, li jiġu mmarkati "For inspection by interested parties". Jenħtieġ li dawn is-sommarji jkunu ddettaljati tant li jippermettu li l-qofol tat-tagħrif imressaq b'mod kunfidenzjali jinftiehem raġonevolment. Jekk parti li tipprovdi informazzjoni kunfidenzjali tonqos milli tagħti raġuni ġusta għat-talba għal trattament kunfidenzjali jew ma tipprovdix sommarju mhux kunfidenzjali tiegħu fil-format u l-kwalità mitlubin, il-Kummissjoni tista' tinjora din l-informazzjoni sakemm ma jkunx jista' jintwera b'mod sodisfaċenti minn sorsi xierqa li l-informazzjoni hija korretta. Il-partijiet interessati huma mistiedna jressqu s-sottomissjonijiet u t-talbiet kollha permezz tal-posta elettronika inklużi dokumenti skenjati ta' prokuri u ta' ċertifikazzjoni, bl-eċċezzjoni ta' tweġibiet voluminużi li jiġu mressqa fuq CD-R jew DVD bl-idejn jew permezz ta' ittra reġistrata. Meta jużaw il-posta elettronika, il-partijiet interessati jesprimu l-qbil tagħhom mar-regoli applikabbli għas-sottomissjonijiet elettroniċi li jinsabu fid-dokument "KORRISPONDENZA MAL-KUMMISSJONI EWROPEA F'KAŻIJIET TA' DIFIŻA TAL-KUMMERĊ" ippubblikat fuq is-sit web tad-Direttorat Ġenerali għall-Kummerċ: http://trade.ec.europa.eu/doclib/docs/2011/june/tradoc_148003.pdf Il-partijiet interessati jridu jindikaw l-isem, l-indirizz, in-numru tat-telefown u indirizz tal-posta elettronika validu tagħhom u jridu jiżguraw li l-indirizz tal-posta elettronika pprovdut ikun indirizz elettroniku tax-xogħol uffiċjali operattiv u ċċekkjat kuljum. Ladarba jingħataw id-dettalji ta' kuntatt, il-Kummissjoni se tikkomunika mal-partijiet interessati permezz tal-posta elettronika biss, dment li ma jitolbux li jirċievu d-dokumenti kollha mingħand il-Kummissjoni permezz ta' mezz ieħor ta' komunikazzjoni jew sakemm in-natura tad-dokument li għandu jintbagħat ma tkunx teħtieġ l-użu tal-posta reġistrata. Għal iktar regoli u informazzjoni dwar il-korrispondenza mal-Kummissjoni inklużi l-prinċipji li japplikaw għas-sottomissjonijiet bil-posta elettronika, jenħtieġ li l-partijiet interessati jikkonsultaw l-istruzzjonijiet ta' komunikazzjoni mal-partijiet interessati msemmija hawn fuq. F'każijiet fejn xi parti interessata tirrifjuta l-aċċess għall-informazzjoni meħtieġa jew ma tipprovdihiex fit-termini preskritti stipulati, jew tfixkel b'mod sinifikanti l-investigazzjoni, jistgħu jiġu stabbiliti konklużjonijiet, sew jekk pożittivi kif ukoll jekk negattivi, abbażi tal-fatti disponibbli, skont l-Artikolu 18 tar-Regolament antidumping bażiku. Meta jinstab li xi parti interessata tkun tat informazzjoni falza jew qarrieqa, l-informazzjoni tista' tiġi injorata u jistgħu jintużaw il-fatti disponibbli. Jekk parti interessata ma tikkooperax jew tikkoopera parzjalment biss u s-sejbiet għalhekk ikunu bbażati fuq fatti disponibbli skont l-Artikolu 18 tar-Regolament bażiku, ir-riżultat jista' jkun anqas favorevoli għal dik il-parti milli kieku tkun ikkooperat. Nuqqas li tingħata tweġiba kompjuterizzata ma jiġix ikkunsidrat bħala nuqqas ta' kooperazzjoni, dment li l-parti interessata turi li biex tippreżenta t-tweġiba kif mitlub ikun iwassal għal piż żejjed mhux raġonevoli jew kost addizzjonali mhux raġonevoli. Jenħtieġ li l-parti interessata tikkuntattja l-Kummissjoni immedjatament. Il-partijiet interessati jistgħu jitolbu l-intervent tal-Uffiċjal tas-Seduta fi proċedimenti kummerċjali. L-Uffiċjal tas-Seduta jagħmilha ta' medjatur bejn il-partijiet interessati u s-servizzi ta' investigazzjoni tal-Kummissjoni. L-Uffiċjal tas-Seduta jeżamina t-talbiet għall-aċċess tal-fajl, it-tilwim dwar il-kunfidenzjalità tad-dokumenti, it-talbiet għall-estensjoni tal-limiti taż-żmien u t-talbiet minn terzi persuni għal smigħ. L-Uffiċjal tas-Seduta jista' jorganizza smigħ ma' parti interessata individwali u jagħmilha ta' medjatur biex jiżgura li d-drittijiet tad-difiża tal-partijiet interessati jkunu qed jitħaddmu b'mod sħiħ. Għal aktar informazzjoni u għad-dettalji ta' kuntatt, il-partijiet interessati jistgħu jikkonsultaw il-paġni web tal-Uffiċjal tas-Seduta fuq is-sit web tad-DĠ Kummerċ (bl-Ingliż): http://ec.europa.eu/trade/trade-policy-and-you/contacts/hearing-officer/ (bl-Ingliż) Indirizz tal-email: Il-grupp applikant jirrappreżenta l-interessi kollettivi tal-produtturi tal-"Cordero de Navarra"/"Nafarroako Arkumea". Għandu interess leġittimu f'din l-applikazzjoni għal emenda għall-Ispeċifikazzjoni tal-prodott u huwa wkoll l-istess grupp li oriġinarjament applika għall-istatus tal-IĠP għall-"Cordero de Navarra"/"Nafarroako Arkumea". Il-Bord ta' Tmexxija għall-IĠP "Cordero de Navarra" huwa assoċjazzjoni li tinkludi produtturi li jaħdmu mal-"Cordero de Navarra". L-għanijiet tal-Bord jinkludu t-titjib tal-valur tal-prodott u t-titjib tal-prestazzjoni tal-iskema tal-IĠP skont l-Artikolu 45 tar-Regolament (UE) Nru 1151/2012. Skont il-leġiżlazzjoni nazzjonali applikabbli, il-Bord huwa inkarigat mill-kompitu li jippromwovi l-kwalità tal-"Cordero de Navarra" u li jissorvelja u jiddefendi r-reputazzjoni tal-prodott. Dawn l-aspetti huma riflessi fir-regoli ta' proċedura tal-Bord, li jiffurmaw parti mir-Regolamenti li jirregolaw l-Indikazzjoni Ġeografika Protetta "Cordero de Navarra"/"Nafarroako Arkumea" u l-Bord ta' Tmexxija tagħha, li għaddew mill-Ministeru tal-Agrikoltura, Sajd u Ordni Alimentari APA/1413/2002 tat-23 ta' Mejju 2002. Deskrizzjoni tal-prodott Prova tal-oriġini Metodu ta' produzzjoni Oħrajn [korp ta' spezzjoni u liġi nazzjonali vinkolanti] Emenda għall-Ispeċifikazzjoni tal-prodott ta' DOP jew IĠP irreġistrata li ma għandhiex tikkwalifika bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012, li ma teħtieġ l-ebda emenda għad-Dokument Uniku ppubblikat Emenda għall-Ispeċifikazzjoni tal-prodott ta' DOP jew IĠP irreġistrata li għandha tikkwalifika bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012, li teħtieġ emenda għad-Dokument Uniku ppubblikat Emenda għall-Ispeċifikazzjoni tal-prodott ta' DOP jew IĠP irreġistrata li għandha tikkwalifika bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012, li għaliha ma ġie ppubblikat l-ebda Dokument Uniku (jew ekwivalenti) Emenda għall-Ispeċifikazzjoni tal-prodott ta' STG irreġistrata li għandha tikkwalifika bħala minuri skont ir-raba' subparagrafu tal-Artikolu 53(2) tar-Regolament (UE) Nru 1151/2012. L-emenda minuri deskritta f'din il-proposta tikkoreġi żbalji u taġġorna ċerti referenzi għal ċirkostanzi li nbidlu sa mill-approvazzjoni inizjali tal-Ispeċifikazzjoni tal-prodott. Saru tibdiliet fit-taqsimiet li ġejjin tal-Ispeċifikazzjoni: Fid-dawl ta' dak li ntqal hawn fuq, u abbażi tar-raġunijiet iddettaljati f'din l-applikazzjoni, aħna nikkunsidraw li l-emendi għall-Ispeċifikazzjoni tal-prodott għall-IĠP "Cordero de Navarra"/"Nafarroako Arkumea" deskritti f'din l-applikazzjoni għall-approvazzjoni ta' emenda għandhom jiġu kkwalifikati bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012 minħabba li: Ir-rabta, kif deskritta fit-taqsima F tal-Ispeċifikazzjoni tal-prodott, tibqa' l-istess. M'hemmx bidla fl-isem, jew f'xi parti tal-isem tal-prodott. M'hemmx żieda fir-restrizzjonijiet fuq il-kummerċ tal-prodott jew il-materja prima tiegħu. Fl-implimentazzjoni tal-leġiżlazzjoni tal-UE, il-leġiżlazzjoni Spanjola dwar il-kwalità tal-karkassi tan-nagħaġ imsemmija fl-Ispeċifikazzjoni tal-prodott (Ordni tat-18 ta' Settembru 1975 kif emendata b'Ordni tal-24 ta' Settembru 1987) ġiet espressament revokata permezz tal-Ordni Ministerjali ARM/2279/2010 tal-20 ta' Awwissu 2010. Ir-referenzi għal-leġiżlazzjoni preċedenti b'hekk ġew imħassra. It-test ġie aġġornat biex jirreferi għall-Iskala ta' klassifikazzjoni tal-karkassi tal-ħrief b'piż ta' karkassa inqas minn 13-il kg, abbażi tal-qafas legali fis-seħħ fl-20 ta' April 2017. Din ir-reviżjoni ma tinvolvi l-ebda bidla fid-deskrizzjoni tal-karatteristiki tal-prodott għax il-karkassi tal-ħaruf ikomplu jiġu kklassifikati bl-użu tal-mudell li kien fis-seħħ qabel kif deskritt fl-Ispeċifikazzjoni tal-prodott. Ħrief irġiel jew nisa tar-razez Lacho jew Navarra, imreddgħin min-nagħġa sal-mument tal-qatla, b'piż ta' karkassa — inkluż ir-ras u l-ġewwieni — ta' bejn 5 u 8 kg (razza Lacho) jew ta' bejn 6 u 8 kg (razza Navarra), u ta' età mhux aktar minn 45 ġurnata. Limitu ta' xaħam minn ftit sa ammont medju (klassi 2 jew 3 tal-iskala Komunitarja għall-klassifikazzjoni ta' karkassi tal-ħrief ħfief stabbilita bir-Regolament tal-Kunsill (KEE) Nru 2137/92 u r-Regolament tal-Kummissjoni (KEE) Nru 461/93). Abjad lewn il-perli sa laħam roża ċar. Laħam li huwa tari u sukkulenti ħafna, b'konsistenza fina u togħma distintiva. Ħrief irġiel jew nisa tar-razza Navarra, imreddgħin min-nagħġa għal mill-inqas 45 ġurnata mit-twelid. Matul l-istadju tat-tismin, il-ħrief jiġu mitmugħun tiben abjad, konċentrati b'bażi taċ-ċereali, legumi, vitamini u minerali. Jekk il-ħaruf ma jkunx ġie miftum f'45 ġurnata, is-sustanzi msemmija hawn fuq huma ssupplimentati bil-ħalib ta' ommu matul l-istadju tat-tismin. Il-ħrief ħfief għandhom piż ta' karkassa — li ma jinkludux ir-ras jew il-ġewwieni — ta' bejn 9 u 12-il kg u għandhom età ta' mhux aktar minn 110 ijiem. Limitu ta' xaħam minn ftit sa ammont medju (klassi 2 jew 3 tal-iskala Komunitarja għall-klassifikazzjoni tal-karkassi tal-ħrief ħfief stabbilita bir-Regolament tal-Kunsill (KEE) Nru 2137/92 u r-Regolament tal-Kummissjoni (KEE) Nru 461/93). Laħam roża ċar. Il-laħam huwa kemxejn imraħħam b'xaħam ġol-muskolu, tari u sukkulenti ħafna, b'konsistenza fina u togħma distintiva. Karkassi mill-kwalità "Primarja" tal-kategoriji "A" jew "B" tal-"Iskala ta' klassifikazzjoni tal-karkassi tal-ħrief b'piż ta' karkassa inqas minn 13-il kg" (ir-Regolament Delegat tal-Kummissjoni (UE) 2017/1182) li oriġinaw bħala ħrief ħajjin tar-razez Navarra u Lacho. Ħrief irġiel jew nisa tar-razez Lacho jew Navarra, imreddgħin min-nagħġa sal-mument tal-qatla, b'piż ta' karkassa — inkluż ir-ras u l-ġewwieni — ta' bejn 5 u 8 kg (razza Lacho) jew ta' bejn 6 u 8 kg (razza Navarra), u ta' età mhux aktar minn 45 ġurnata. Limitu ta' xaħam minn ftit sa ammont medju (klassi 2 jew 3 tal-"Iskala ta' klassifikazzjoni tal-karkassi tal-ħrief b'piż ta' karkassa inqas minn 13-il kg" stabbilit fir-Regolament Delegat tal-Kummissjoni (UE) 2017/1182). Laħam roża ċar. Laħam li huwa tari u sukkulenti ħafna, b'konsistenza fina u togħma distintiva. Karkassi mill-kwalità "Primarja" tal-kategoriji "A" jew "B" tal-Iskala ta' klassifikazzjoni tal-karkassi tal-ħrief b'piż ta' karkassa inqas minn 13-il kg (ir-Regolament Delegat tal-Kummissjoni (UE) 2017/1182) li oriġinaw bħala ħrief ħajjin tar-razza Navarra. Ħrief irġiel jew nisa tar-razza Navarra, imreddgħin min-nagħġa għal mill-inqas 45 ġurnata mit-twelid. Matul l-istadju tat-tismin, il-ħrief jiġu mitmugħun tiben abjad, konċentrati b'bażi taċ-ċereali, legumi, vitamini u minerali. Jekk il-ħaruf ma jkunx ġie miftum f'45 ġurnata, is-sustanzi msemmija hawn fuq jiġu ssupplimentati bil-ħalib ta' ommu matul l-istadju tat-tismin. Il-ħrief ħfief għandhom piż ta' karkassa — li ma jinkludux ir-ras jew il-ġewwieni — ta' bejn 9 u 12-il kg, u għandhom età ta' mhux aktar minn 110 ijiem. Limitu ta' xaħam minn ftit sa ammont medju (klassi 2 jew 3 tal-Iskala ta' klassifikazzjoni tal-karkassi tal-ħrief b'piż ta' karkassa inqas minn 13-il kg stabbilita bir-Regolament Delegat tal-Kummissjoni (UE) 2017/1182). Laħam roża ċar. Il-laħam huwa kemxejn imraħħam b'xaħam ġol-muskolu, tari u sukkulenti ħafna, b'konsistenza fina u togħma distintiva. Nipproponu li r-referenza għall-korp ta' spezzjoni (li m'għadux jeżisti) titneħħa mill-ewwel paragrafu ta' din it-taqsima. Dan ifisser li l-unika referenza għall-korp ta' spezzjoni tinstab fit-taqsima G (Korp ta' spezzjoni), u b'hekk tiġi evitata d-duplikazzjoni. Huwa responsabbli għall-immaniġġjar tas-sistema ta' ċertifikazzjoni tal-prodott u għalhekk biex iwettaq spezzjonijiet biex jivverifika żewġ aspetti: l-ewwel nett li l-prodott jiġi prodott u pproċessat jew ippreparat fiż-żona ġeografika ddefinita, u t-tieni li l-karatteristiċi tal-prodott jissodisfaw id-deskrizzjoni stabbilita fl-Ispeċifikazzjoni tal-prodott. Il-korp ta' spezzjoni għal din l-IĠP huwa responsabbli għall-immaniġġjar tas-sistema ta' ċertifikazzjoni tal-prodott u għalhekk biex iwettaq spezzjonijiet biex jivverifika żewġ aspetti: l-ewwel nett li l-prodott jiġi prodott u pproċessat jew ippreparat fiż-żona ġeografika ddefinita, u t-tieni li l-karatteristiċi tal-prodott jissodisfaw id-deskrizzjoni stabbilita fl-Ispeċifikazzjoni tal-prodott. It-tieni paragrafu ta' din is-subtaqsima ġie mibdul biex jinftiehem aħjar. L-użu ta' prodotti legalment permessi li joriġinaw mill-pjanti għajr dawk li joriġinaw miċ-ċereali u l-legumi ma kienx permess taħt it-test oriġinali minħabba żball, li issa ġie korreġut. L-Ispeċifikazzjoni tal-prodott għal din l-IĠP tfasslet bejn l-2002 u l-2006, meta l-użu ta' prodotti sekondarji fl-għalf kien suġġett għal dibattitu b'riżultat tal-kriżi tal-BSE. L-UE għalhekk tpoġġi għadd ta' miżuri preventivi fis-seħħ, inkluża projbizzjoni fuq it-tmigħ ta' smida tal-laħam, smida tad-demm jew ġelatina lir-ruminanti (fost sustanzi oħra). Peress li l-Ispeċifikazzjoni tal-prodott ġiet abbozzata dak iż-żmien, u l-intenzjoni kienet li jiġu pprojbiti prodotti sekondarji mill-annimali, il-prudenza tagħna wasslitna biex inwettqu l-iżball deskritt hawn fuq. Is-suġġett tal-għalf minn dak iż-żmien ġie żviluppat, irregolat u implimentat fil-liġi tal-UE. Issa hemm regoli stabbiliti dwar l-għalf għall-finijiet tal-protezzjoni tas-saħħa tal-bniedem u tal-annimali, inkluża lista tal-materja prima permessa u pprojbita, it-trattamenti aċċettati, il-kundizzjonijiet tal-użu u limiti massimi għal sustanzi mhux mixtieqa. Sabiex jitrabbu ħrief b'saħħithom u jipproduċu laħam ta' kwalità għolja, l-għalf amministrat lill-annimali għandu jipprovdi doża bilanċjata tan-nutrijenti kollha li jeħtieġu, u jevita kwalunkwe eċċess jew nuqqas ta' komposti nutrittivi. L-użu ta' proteini miż-żrieragħ taż-żejt — bħall-ismida tal-ġirasol, l-ismida taż-żerriegħa tal-kolza, eċċ. — huwa meħtieġ biex ikun żgurat li hemm biżżejjed proteina fl-għalf użat għat-tismin tal-ħrief. L-ammont meħtieġ ta' proteina jista' ma jintlaħaqx biċ-ċereali u l-legumi biss. Anki bl-użu ta' ammonti kbar ta' legumi u billi jiġu supplimentati bi pjanti ta' proteini bħall-fażola mhux dejjem jagħti l-livell ta' proteina meħtieġ. Barra minn hekk, il-proteina pprovduta b'dan il-mod hija degradabbli ħafna u l-profil tal-aċidu amminiku tagħha mhuwiex partikolarment adattat. Għalf li fih ammont kbir ta' proteina li tiddegrada ħafna jista' jwassal għal ammonja tad-demm għolja fiċ-ċirkulazzjoni, li kultant twassal biex il-ħrief jiżviluppaw problemi fil-fwied. Id-dieta amministrata fl-istadju tat-tismin għandha għalhekk tiġi bbażata fuq prodotti li joriġinaw minn pjanti b'kompożizzjoni nutrittiva bilanċjata, wara r-rakkomandazzjonijiet u l-limiti stabbiliti fil-formulazzjonijiet tal-għalf elenkati fit-tabelli tal-għalf ippubblikati perjodikament minn korpi awtorevoli bħal: Kunsill Nazzjonali għar-Riċerka (NRC), Bord dwar l-Agrikoltura u r-Riżorsi Naturali (USA); Sabiex jiġi żgurat l-użu ta' oġġetti tal-għalf sikuri u tajbin għall-għanijiet tagħhom, it-tabella tal-ingredjenti tal-għalf tal-FEDNA tagħti deskrizzjoni ta' kull prodott użat biex jagħmel għalf, rakkomandazzjonijiet ta' użu, valuri nutrittivi u, fejn applikabbli, limiti massimi skont l-ispeċi. Bħala eżempju, l-iskrizzjonijiet taż-żerriegħa taż-żejt differenti huma kif ġejjin: Smida tal-ġirasol, 36 % proteina kruda Smida tal-kittien Smida taż-żerriegħa tal-qoton, 38 % proteina kruda Għadd ta' pubblikazzjonijiet japprovaw l-użu ta' materja prima għajr iċ-ċereali u l-legumi bħala mod kif jiġu pprovduti n-nutrijenti meħtieġa fl-istadju tat-tismin filwaqt li tinżamm il-kwalità tal-karkassi li jirriżultaw minnu: Fl-aħħar nett, ir-referenza għall-istandard nazzjonali Spanjol 45011 fl-aħħar paragrafu tas-subtaqsima dwar "is-saħħa u l-benessri" ġiet sostitwita b'referenza għall-istandard li bħalissa huwa applikabbli, ISO/IEC 17065: 2012. Matul dan l-istadju, il-ħaruf għandu jiġi mitmugħ tiben abjad, konċentrati b'bażi ta' ċereali, legumi, vitamini u minerali. Jekk il-ħaruf ma ġiex miftum, is-sustanzi msemmija hawn fuq għandhom jiġu supplimentati bil-ħalib t'ommu. Għalf ikkonċentrat ma jistax jinkludi urea jew xi prodotti sekondarji li mhumiex derivati minn ċereali jew legumi. L-użu ta' sustanzi li jistgħu b'xi mod jinterferixxu fir-rata normali ta' tkabbir u żvilupp tal-ħaruf huwa espressament ipprojbit. Matul dan l-istadju, il-ħaruf għandu jiġi mitmugħ tiben abjad, konċentrati b'bażi ta' ċereali, legumi, vitamini u minerali. Jekk il-ħaruf ma ġiex miftum, is-sustanzi msemmija hawn fuq għandhom jiġu supplimentati bil-ħalib t'ommu. Għalf ikkonċentrat ma jistax jinkludi l-urea jew xi prodotti li joriġinaw mill-annimali. L-użu ta' sustanzi li jistgħu b'xi mod jinterferixxu fir-rata normali ta' tkabbir u żvilupp tal-ħaruf huwa espressament ipprojbit. Jekk il-Bord ta' Tmexxija jqis li huwa meħtieġ li jagħmel dan, jista' jipproduċi dokumenti li jistabbilixxu l-kundizzjonijiet meħtieġa biex jiżguraw li l-annimali jiġu mmaniġġjati b'mod korrett fl-irziezet, dejjem konformi mar-rekwiżiti stabbiliti fl-Istandard 45011. Jekk il-Bord ta' Tmexxija jqis li huwa meħtieġ li jagħmel dan, jista' jipproduċi dokumenti li jistabbilixxu l-kundizzjonijiet meħtieġa biex jiżguraw li l-annimali jiġu mmaniġġjati b'mod korrett fl-irziezet, dejjem konformi mar-rekwiżiti stabbiliti fl-Istandard ISO/IEC 17065. Ir-referenza għall-korp ta' spezzjoni ġiet aġġornata biex tirrifletti l-isem il-ġdid tiegħu. Din il-fużjoni ma kkawżat l-ebda bidla fir-relazzjonijiet mal-aġenzija tal-akkreditazzjoni, l-awtoritajiet kompetenti u l-operaturi ċċertifikati, għaliex: il-ftehimiet u l-kuntratti ffirmati mal-ICAN jibqgħu fis-seħħ, u l-INTIA, S.A. assumiet id-drittijiet u l-obbligi kollha tal-entitajiet ta' hawn fuq; iċ-ċertifikati maħruġa mid-diviżjoni taċ-ċertifikazzjoni tal-ICAN għadhom validi; id-diviżjoni sħiħa taċ-ċertifikazzjoni tal-ICAN ġiet ittrasferita lid-dipartiment agroalimentari tal-entità l-ġdida, u żżomm l-istess struttura u l-istess responsabbiltajiet u kompiti assenjati lill-istaff tagħha; l-akkreditazzjoni 52/C-PR-120 li oriġinarjament ingħatat lill-ICAN taħt ISO/IEC 17065 għaċ-ċertifikazzjoni tal-IĠP "Cordero de Navarra" (fost affarijiet oħra) tibqa' fis-seħħ, bl-INTIA bħala entità akkreditata. L-Instituto de Calidad Agroalimentaria de Navarra (ICAN) huwa l-korp ta' spezzjoni għall-Indikazzjoni Ġeografika Protetta "Cordero de Navarra"/"Nafarroako Arkumea". L-isem u d-dettalji ta' kuntatt tal-korp ta' spezzjoni huma kif ġej: L-Instituto Navarro de Tecnologías e Infraestructuras Agroalimentarias, S.A. (INTIA) huwa l-korp ta' spezzjoni għall-Indikazzjoni Ġeografika Protetta "Cordero de Navarra"/"Nafarroako Arkumea". L-isem u d-dettalji ta' kuntatt tal-korp ta' spezzjoni huma kif ġej: Il-lista ta' statuti nazzjonali vinkolanti ġiet aġġornata biex tirrifletti l-leġiżlazzjoni li issa hija fis-seħħ. L-Istatut dwar l-Inbid, id-Dwieli u l-Alkoħol (Att 25/1970 tat-2 ta' Diċembru 1970) Regolamenti ta' Implimentazzjoni għall-Att 25/1970 (Digriet 835/1972 tat-23 ta' Marzu 1972) Ordni tal-25 ta' Jannar 1994 li tispeċifika l-ekwivalenza bejn il-leġiżlazzjoni Spanjola u r-Regolament tal-Kunsill (KEE) Nru 2081/92 dwar denominazzjonijiet ta' oriġini u indikazzjonijiet ġeografiċi għal prodotti agrikoli u oġġetti tal-ikel Digriet Irjali 1643/99 tat-22 ta' Ottubru 1999 li jistabbilixxi l-proċedura għall-ipproċessar tal-applikazzjonijiet għall-elenkar fuq ir-Reġistru Komunitarju ta' denominazzjonijiet tal-oriġini protetti u indikazzjonijiet ġeografiċi protetti Digriet Irjali 1335/2011 tat-3 ta' Ottubru 2011 li jistabbilixxi l-proċedura għall-ipproċessar ta' applikazzjonijiet għar-reġistrazzjoni ta' denominazzjonijiet tal-oriġini protetti u indikazzjonijiet ġeografiċi protetti u oġġezzjonijiet għal dawn l-applikazzjonijiet Digriet Irjali 149/2014 tas-7 ta' Marzu 2014 li jemenda d-Digriet Irjali 1335/2011 tat-3 ta' Ottubru 2011 li jistabbilixxi l-proċedura għall-ipproċessar ta' applikazzjonijiet għar-reġistrazzjoni ta' denominazzjonijiet tal-oriġini protetti u indikazzjonijiet ġeografiċi protetti u oġġezzjonijiet għal dawn l-applikazzjonijiet Ir-referenza għall-artikolu tal-leġiżlazzjoni Ewropea li jistabbilixxi l-informazzjoni minima li l-Ispeċifikazzjonijiet tal-prodott kellhom jinkludu (ir-Regolament tal-Kunsill (KEE) Nru 2081/92) tneħħiet mill-paġna ta' quddiem. Minbarra l-fatt li minn dak iż-żmien dan ir-Regolament ġie mħassar, ġie deċiż li l-Ispeċifikazzjoni ma għandhiex tinkludi tali referenza. SPEĊIFIKAZZJONI TAL-PRODOTT skont l-Artikolu 4 tar-Regolament tal-Kunsill (KEE) Nru 2081/92 SPEĊIFIKAZZJONI TAL-PRODOTT Klassi 1.1 Laħam frisk (u l-ġewwieni) Din l-indikazzjoni ġeografika tipproteġi l-ħrief ta' razza pura tar-razez Navarra u Lacho mibjugħa bħala laħam frisk. Ħrief mitmugħin il-ħalib huma ħrief irġiel jew nisa tar-razez Lacho jew Navarra, imreddgħin min-nagħġa sal-mument tal-qatla, b'piż ta' karkassa — inklużi r-ras u l-ġewwieni — ta' bejn 5 u 8 kg (razza Lacho) jew ta' bejn 6 u 8 kg (razza Navarra). Ħrief ħfief huma ħrief irġiel jew nisa tar-razza Navarra, imreddgħa min-nagħġa għal mill-inqas 45 ġurnata mit-twelid, b'piż ta' karkassa — li ma jinkludix ir-ras jew il-ġewwieni — ta' bejn 9 u 12-il kg. Ħrief mitmugħin il-ħalib għandhom ikunu mill-kwalità "Primarja" tal-"A" jew "B" tal-"Iskala ta' klassifikazzjoni tal-karkassi tal-ħrief b'piż ta' karkassa inqas minn 13-il kg" (ir-Regolament Delegat tal-Kummissjoni (UE) 2017/1182), waqt li ħrief ħfief għandhom jkunu mill-kwalità "Primarja" tal-kategoriji "B" jew "C" tal-istess skala. Il-karkassi għandu jkollhom ukoll il-karatteristiki li ġejjin: Il-ħrief koperti minn din l-IĠP għandhom ikunu l-ulied ta' nagħaġ li ċ-ċiklu ta' riproduzzjoni tagħhom seħħ taħt sistemi ta' trobbija estensivi jew semi-estensivi, mitmugħin b'mergħat u riżorsi naturali oħra tal-pjanti bl-applikazzjoni ta' prattiki tradizzjonali fiż-żona ġeografika. Il-ħrief mitmugħin il-ħalib jiġu mreddgħin minn nagħaġ sakemm jinqatlu, f'liema punt il-karkassi tagħhom se jiżnu bejn 5 u 8 kg. Il-ħrief ħfief huma mreddgħin sakemm ikunu ta' età ta' mill-inqas 45 ġurnata. Matul l-istadju tat-tismin, il-ħrief jiġu mitmugħun tiben abjad, konċentrati (prinċipalment b'bażi taċ-ċereali), legumi, vitamini u minerali. Jekk il-ħaruf ma jkunx ġie miftum f'45 ġurnata, is-sustanzi msemmija hawn fuq huma ssupplimentati bil-ħalib ta' ommu matul l-istadju tat-tismin. Il-piż tal-karkassa fil-qatla huwa bejn 9 u 12-il kg. Għalf ikkonċentrat ma jistax jinkludi l-urea jew xi prodotti li joriġinaw mill-annimali. L-użu ta' prodotti li jistgħu jinterferixxu mar-rata normali ta' tkabbir u żvilupp tal-annimali huwa espressament ipprojbit. Iż-żona li fiha l-ħrief huma mkabbra, imrobbija u msemmna tkopri l-provinċja kollha ta' Navarra. Ir-razza Lacho tinstab fin-nofs tat-Tramuntana tal-provinċja, filwaqt li r-razza Navarra tinstab fit-territorju kollu ta' Navarra bl-eċċezzjoni tal-Majjistral. Il-muniċipalitajiet speċifiċi għal kull razza huma dawk elenkati fl-Ispeċifikazzjoni tal-prodott. Iż-żona li fiha l-laħam tal-ħaruf protett huwa prodott u pproċessat tkopri l-Komunità Awtonoma ta' Navarra kollha. L-importanza tal-ħaruf għan-nies ta' Navarra hija inkontestabbli: il-laħam huwa wieħed mill-ingredjenti prinċipali tal-kċina popolari lokali. It-tifħir minn esperti kulinari u storiċi għall-vantaġġi tal-ħaruf ta' Navarra jista' jinstab f'sorsi dokumentarji li jmorru ħafna lura fiż-żmien. Id-dokumenti storiċi jirreferu għall-popolarità tal-ħaruf fost in-nies ta' Navarra medjevali, inkluż fil-monasteri u l-ikliet irjali. It-tradizzjoni għadha ħajja sal-lum. Matul is-seklu għoxrin, l-esperti kulinari rreferew kemm-il darba għall-eċċellenza tal-ħaruf ta' Navarra u l-benefiċċji tiegħu. Dawn jinkludu Cristino Álvarez (magħruf bil-psewdonimu "Caius Apicius"), li jgħid li "l-ħrief ta' Navarra — speċifikament dawk tal-baċir ta' Pamplona — igawdu fama ferm mistħoqqa. Il-ħaruf huwa probabbilment l-aktar platt tradizzjonali bbażat fuq il-laħam servut f'Navarra, u l-kwalità tal-laħam — rekwiżit essenzjali għal platt ta' suċċess — hija iktar minn garantita". Fir-rigward tar-rabta bejn in-nagħaġ tar-razez Navarra u Lacho u ż-żona lokali, ġie ppruvat li dawn iż-żewġ razez ilhom jikkoeżistu f'Navarra minn żminijiet preistoriċi, xi drabi jaqsmu bejniethom l-istess artijiet u mergħat, u drabi oħra jinfirxu f'żoni differenti li huma aktar adattati għall-karatteristiċi differenti tagħhom. Il-popolazzjoni ovina ta' Navarra baqgħet titnissel matul iż-żminijiet Rumani, medjevali u moderni, u għelbet il-kriżijiet u l-bidliet drastiċi li laqtu d-dinja rurali f'dan is-seklu. (it-tieni subparagrafu tal-Artikolu 6(1) ta' dan ir-Regolament) Klassi 2.2. Ċikkulata u prodotti derivati minnhom Id-denominazzjoni "Cioccolato di Modica" tirreferi esklussivament għall-prodott miksub mill-ipproċessar ta' għaġina morra tal-kawkaw biz-zokkor. Meta jitqiegħed fis-suq għall-konsum, iċ-"Cioccolato di Modica" jkollu l-karatteristiċi li ġejjin: Karatteristiċi fiżiċi Karatteristiċi organolettiċi Karatteristiċi kimiċi Iċ-"Cioccolato di Modica" jista' jiġi ssupplimentat b'żieda ta' ingredjent fakultattiv wieħed jew aktar stabbiliti fil-punt 3.3 hawn taħt. Fiċ-"Cioccolato di Modica" jintużaw l-ingredjenti li ġejjin bil-persentaġġ tal-piż totali tal-prodott. Obbligatorji: Minbarra dawn imsemmija hawn fuq, jistgħu jintużaw ħwawar oħrajn (minimu ta' 0,02 %), aromi naturali (minimu ta' 0,02 %) u frott anki mnixxef jew deidrat (minimu ta' 2 %) skont kif jagħżel il-manifattur. Koloranti, preservattivi, emulsjonanti, xaħmijiet veġetali, vanillina, ħalib. Kull fażi tal-produzzjoni taċ-"Cioccolato di Modica", mill-ipproċessar tal-għaġina morra tal-kawkaw sakemm jinkiseb il-prodott finali, titwettaq fiż-żona ġeografika ddefinita. Iċ-"Cioccolato di Modica" jinbiegħ f'pakketti individwali jew multipli. L-ippakkjar għandu jsir fi żmien massimu ta' tnax-il siegħa mit-tkessiħ, fil-bini tal-impjant tal-produzzjoni jew fi stabbilimenti annessi miegħu. Dan jgħin biex tiġi evitata l-possibbiltà ta' kontaminazzjoni batterjoloġika, iż-żieda ta' rwejjaħ li jistgħu jikkompromettu l-karatteristiċi organolettiċi tal-prodott u jiżgura li l-prodott ma jassorbix ndewwa mill-ambjent estern, ħaġa li toħloq ir-riskju li tifforma l-moffa waqt il-ħażna, u t-telf tal-kulur kannella karatteristiku tal-wiċċ ta' barra tal-prodott. L-ippakkjar irid ikollu l-kliem "Cioccolato di Modica" u s-simbolu IĠP tal-Unjoni Ewropea. L-informazzjoni li ġejja għandha tkun obbligatorja: l-isem, l-isem tal-kumpanija, l-indirizz tal-intrapriża tal-produzzjoni u tal-ippakkjar; il-logo tal-prodott li għandu jintuża flimkien u b'mod inseparabbli mill-Indikazzjoni Ġeografika Protetta. Fuq it-tikketta tal-prodott, jista' wkoll jiġi indikat il-pajjiż tal-oriġini tal-kawkaw minn fejn tkun ġejja l-għaġina morra tal-kawkaw użata. Il-logo tal-prodott: Iż-żona tal-produzzjoni taċ-"Cioccolato di Modica" tinkludi t-territorju amministrattiv kollu tal-muniċipalità ta' Modica, li tinsab fil-provinċja ta' Ragusa. Iċ-"Cioccolato di Modica" joriġina fil-belt omonima u maż-żmien kiseb reputazzjoni kbira marbuta kemm mal-kwalitajiet distintivi tiegħu u kemm mal-partikolaritajiet tal-proċess tal-produzzjoni. Iċ-"Cioccolato di Modica" għandu karatteristiċi organolettiċi partikolari, li huma r-riżultat ta' metodu ta' proċessar li la jinvolvi ż-żieda tal-butir tal-kawkaw jew ta' xaħmijiet veġetali oħra u lanqas ma jinvolvi l-istadju tal-konkaġġ, jiġifieri t-tħawwid fit-tul u t-tisħin tal-massa b'temperaturi għoljin ħafna sabiex il-kompost isir fluwidu u l-frak isir ta' daqs li ma jinħassx bl-ilsien. Fl-ipproċessar taċ-"Cioccolato di Modica" in-nuqqas tal-fażi tal-konkaġġ flimkien mal-kontroll bir-reqqa tat-temperatura tal-ipproċessar tal-ingredjenti jevitaw li l-partiċelli taz-zokkor jinħallu u jagħtu lill-prodott il-karattru mrammel li jinħass fil-palat. B'din il-karatteristika iċ-"Cioccolato di Modica" huwa distint minn kull ċikkulata oħra fis-suq. Hemm ħafna pubblikazzjonijiet u artikli ta' rivisti barranin u nazzjonali li jsaħħu l-karatteristiċi speċjali taċ-"Cioccolato di Modica". L-artiklu ppubblikat fir-rivista Panorama (fil-pġ 258 tal-ħarġa tal-31 ta' Ottubru 1996), jiddeskrivi ċ-"Cioccolato di Modica" hekk: "Malli taqsam iċ-ċikkulata, il-partiċelli taz-zokkor jidhru sew. Infatti, iċ-ċikkulata ma tinħadimx fi stat likwidu kif isir fl-ipproċessar tradizzjonali..."; Fil-volum "Le denominazioni comunali: opportunità di sviluppo territoriale" hemm l-artiklu li ġie ppubblikat fuq gazzetta online li jiddeskrivi l-preparazzjoni taċ-"Cioccolato di Modica" hekk: "dan il-proċess huwa daqstant uniku għax l-għaġina tal-kawkaw tinħadem nejja u qatt ma tilħaq l-istat likwidu; għal din ir-raġuni l-partiċelli taz-zokkor ma jinħallux. It-togħma ta' din iċ-ċikkulata hija meqjusa bħala unika u assoluta għax toħroġ kemm it-togħma taċ-ċikkulata u kemm taz-zokkor" ("Le denominazioni comunali: opportunità di sviluppo territoriale" - Ed. Giuffrè - Milano, 2005, p. 241-253); Fl-artiklu ppubblikat fir-rivista "The Times" (pġ 20 tal-5 ta' Novembru 2011) "Iċ-ċikkulata ta' Modica hija skura mhux tal-ħalib u għandha konsistenza li titfarrak iktar milli waħda li ddub [...] u hija magħmula minn riċetta antika sekli sħaħ"; Fl-artiklu "Modica, barocca e granulosa" (ippubblikat fir-rivista "Italo – I viaggi del gusto" - p. 107 ta' Diċembru 2014) naqraw: "Il-partiċelli taz-zokkor ma jinħallux, jibqgħu jqarmċu, u din hija waħda mill-iżjed karatteristiċi apprezzati tal-prodott tipiku ta' din il-belt ta' Sqallija, iċ-ċikkulata tagħha"; l-artiklu "Nasce a Modica il museo storico del cioccolato" ippubblikat fir-rivista EMOTIONS (pġ 93, tat-12 ta' Lulju 2014) jitkellem dwar iċ-"Cioccolato di Modica" bħala "unika għall-ipproċessar fil-kiesaħ li jagħtiha konsistenza mrammla, kif ukoll konsistenza li titfarrak, li rebħet lil kull min iħobb żaqqu madwar id-dinja". Fil-ktieb tiegħu "DIE INSEL DER DOLCI" l-awtur xeneġġatur u studjuż tal-Ġermaniż Hanns-Josef Ortheil, waqt vjaġġ f'Modica ta xhieda reċenti tat-tjubija taċ-"Cioccolato di Modica": "nistagħġeb bil-kbir hekk kif induq iċ-"Cioccolato di Modica" għax f'daqqa waħda ntiegħem fuq ilsieni l-partiċelli taz-zokkor: bħal buffura ta' żrieragħ jiżolqu minn naħa għall-oħra fuq ilsieni [...]". Il-partikolarità tal-metodu tal-produzzjoni taċ-"Cioccolato di Modica", il-profil tal-konsistenza karatteristika u l-istruttura mrammla kienu wkoll is-suġġett ta' studji xjentifiċi. Il-produzzjoni taċ-"Cioccolato di Modica" tinvolvi fil-biċċa l-kbira xogħol bl-idejn u ħiliet speċifiċi, li jinvolvu l-użu ta' persunal kapaċi u b'ħiliet esperti fl-użin tal-ingredjenti, fil-kontroll tat-temperatura waqt l-ipproċessar tal-għaġina, fit-taħlit rilevanti tal-ingredjenti u fl-iffurmar taċ-ċikkulata. L-importanza taċ-"Cioccolato di Modica" fiż-żona ġeografika għandha tkun assoċjata, mhux biss mal-preżenza ta' industrija lokali marbuta mal-produzzjoni tiegħu, iżda wkoll mal-adattament ta' għodod tal-magni li jintużaw fl-ipproċessar, evidenza ċara u persistenti li l-prodott u l-ekonomija lokali jimxu id f'id. Il-produzzjoni taċ-"Cioccolato di Modica" minn dejjem kienet opportunità importanti ta' xogħol għall-popolazzjoni lokali u anke llum il-ġurnata hija attività ekonomika sinifikanti u wieħed mill-aktar sorsi importanti tal-impjiegi f'din il-muniċipalità ta' Sqallija. F'dawn l-aħħar tletin sena t-tisħiħ ta' għadd ta' kumpaniji żgħar wassal għall-ħolqien ta' "Distretto del Cioccolato di Modica" reali, li huwa kkaratterizzat mill-vitalità partikolari tal-operaturi tiegħu, li wħud minnhom taw bidu għal attività ta' esportazzjoni sinifikanti tal-prodott. Matul is-snin, din il-konnotazzjoni tas-sistema tal-produzzjoni ippermettiet l-iżvilupp u ż-żamma tal-għarfien u tal-ħiliet li ngħaddew minn ġenerazzjoni għall-oħra u li ma jinstabux f'żoni oħra. (it-tieni subparagrafu tal-Artikolu 6(1), ta' dan ir-Regolament) Il-Ministeru nieda l-proċedura ta' oppożizzjoni nazzjonali bil-pubblikazzjoni tat-talba għar-reġistrazzjoni tal-IĠP "Cioccolato di Modica" fil-Gazzetta Uffiċjali tar-Repubblika Taljana Nru. 103 tal-5.5.2017. It-test sħiħ tal-Ispeċifikazzjoni tal-Prodott jinsab fuq is-sit web li ġej: billi żżur direttament il-paġna ewlenija tal-Ministeru tal-Politika Agrikola, Alimentari u Forestali (www.politicheagricole.it) u tagħfas fuq "Prodotti DOP IGP" (fin-naħa ta' fuq fil-lemin tal-iskrin), u wara fuq "Prodotti DOP IGP STG" (fil-ġenb, fuq in-naħa tax-xellug tal-iskrin) u fl-aħħar tagħfas fuq "Disciplinari di Produzione all'esame dell'UE".
Extracted from C_159_2018.html